 Igbo sị na onye na-emepùrú nwaogbenye na-emepùru chi ya. Nịgbasò nke a, ótù òtù ọrụ obi ebere, a maara dịka Apostle Amaka Care Foundation nọrọ nisi ngwụcha izuụka gara aga wee nye ihe nkwàdo na onyinye dị iche iche nyégara imirikiti ndị ụwa na-atụ nọnụ nakwa ndị ike dị nobi, bụ ndị a maara dịka ọlụsị.  Oke mmemme oriri na ọñụñụ nke a nọrọ na ya wee kesaa ya bụ ihe nrita bụ nke weere ọnọdụ nAwka bụ isi obodo steeti Anambra ma bụrụkwa nke ọtụtụ ndị ọlụsị sitere ebe dị iche iche na steeti ahụ nà mpụga ya sònyèrè na ya.Nokwu ya na mmemme ahụ, onye haziri ya bụ ọgbakọ ma bụrụkwa onyeisi òtù ọrụ obi ebere ahụ, bụ Nwaada Amaka Akigwe kwuru na atụmatụ ahụ hìbèrè isi nibèlàta ahụhụ ụfọdụ ndị mmadụ na-ata, ma mee ka a mara na inyere ndị ụwa na-atụ nọnụ aka bụ ndụmọdụ na ntuziaka sitere nakwụkwọ nsọ.Ka ọ na-akpọpụtasị ebe dị iche iche ọ chịkọbàgòro ụdị ihe mmemme ahụ na mgbe gara aga; o kwuru na ihe na-akpali mmụọ ya ime nke ahụ bụ okwu Onyenweanyị kwùrù nakwụkwọ Matiu isi nk iri abụọ na ise, malite namàokwu nke iri atọ na ise wee ruo nke anọ na ise. Ọ sị na ya nwèrè ebumnobi na ọhụhụ ụzọ iguzobe ụlọ maka ụmụaka enweghị nne enweghị nna, ya na ebe a ga na-elekọta ndị agadi, ma kpee ka Chineke nyere ya aka ime ka ya bụ nrọ pụta ìhè, ọbụnadị dịka ọ rịọkwazịrị nkwàdo gọọmenti na ndị ọzọ ọrụ obi ebere na-amasị, iji mee ka ya bụ ezi nrọ pụta ìhè.Nokwu ha gwàrà Ka Ọ Dị Taa notu notu, ụfọdụ ndị sonyere na mmemme ahụ, nke gụnyere Oriakụ Gold Emejulu, na Ogoo Amobi bụ ndị òtù Nzukọ Ụmụada Idemili North na South; Oriakụ Amaka Tamụnọ; Oriakụ Añụlịka Akigwe, na Maazị Osita Chukwu kọwara ya bụ mmemme dịka nke magburu onwe ya, nihi na, dịka ha siri kwuo, ya bụ nwa amadi anaghị eme ihe ahụ nịtụ anya na ndị ahụ ga-akwụghàchi ya ụgwọ maka ọrụ ọma ya, kama na ọ na-eme ya nụdị ịgbaso ụkpụrụ akwụkwọ nsọ na ntụziaka Chineke.Ha jàkwàzịrị ya ike, rịọ ya ka ọ ghara ịda mbà nọrụ ọma ahụ ọ na-abàgide, ma nyekwazie ya owuwe anya na ụgwọ ọrụ ya dị naka Chukwu, bụ onye ji aka ya ele ọrụ, ma nụwa, ma neluigwe.Na nzaghchi ha, naha ndị ritara úrù nọrụ obi ebere ahụ, nnukwu nne nke ụlọakwụkwọ ndị ikedịnobi, bụ Special Education Center for the Blind, Deaf and Dumb, Oji River dị na steeti Enugu, bụ Oriakụ Christiana Ilechukwu, nà otu nwata akwụkwọ na-agụ ebe ahụ, bụ Maazị Moses bụ ndị nwegbàdòrò nsogbu anya kọrọ akụkọ bànyere ụzọ dị iche iche Nwaada Amaka sìgòrò meere ha na ụlọakwụkwọ ha ọgọ noge gara aga, ma kpekwazie ka Chineke nna gọzie ma kwụghàchi ya mmaji kwuru mmaji.Ihe ndị pụtakarịchara ìhè na mmemme ahụ gụnyèrè: ịwa achịcha bekee e mèrè maka mmemme ahụ, ịgba egwu, igosipụta ihe dị iche iche ndị ikedịnobi ahụ rụpụtàgàsịrị, tinyere inye ha ihe oriri, ihe nkwàdo dị iche iche, na ego, tinyere ihe ndị ọzọ. 